Standard Bank kry meer waarde vir geld op personeel - Solidariteit WêreldSolidariteit Wêreld
Tuis › Soldeer › Standard Bank kry meer waarde vir geld op personeel
Standard Bank kry meer waarde vir geld op personeel
Bloomberg berig dat Standard Bank nou meer per personeellid verdien as enige tyd gedurende die afgelope vyf jaar nadat hulle die aantal werkers met bykans 2 100 in die 12 maande tot Junie verminder het.
Volgens ‘n ontleding van die verdienste in die eerste helfte van die jaar wat verlede Donderdag vrygestel is, het natuurlike personeelafname en die vermindering van die aantal takke die personeel tot 46 168 verminder. Die fokusverskuiwing na digitalisering het daartoe gelei dat Standard Bank ongeveer 100 van sy takke in SA gesluit het. Daar is nou 531 takke wat beter beheer oor uitgawes beteken; uitgawes het voorheen vinniger as die inkomste gegroei.
Die aantal werknemers in SA het van 32 880 tot 31 201 verminder soos personeel vrywillige skeidingspakkette geneem het of aftreeouderdom bereik het. Nog 397 poste is in die res van Afrika gesny wat die totale aantal werknemers in ander gebiede tot 14 352 verminder het.
Die bank maak al hoe meer staat op digitale bankwese op mobiele telefone om kostes wat met takke gepaardgaan, te sny. Die aantal aangesig-tot-aangesig-transaksies het in vergelyking met verlede jaar met 13% in die ses maande tot Junie verminder. Sowat 99% van die transaksies word nou deur middel van digitale kanale gedoen.